มาตรฐานบัญชีใหม่ทุบกำไรแบงก์หด
บวกต้นทุนพนักงานยันเกษียณกรุงไทยจุกไตรมาสแรก8พันล.
18 ส.ค. 2554

บวกต้นทุนพนักงานยันเกษียณกรุงไทยจุกไตรมาสแรก8พันล.
แบงก์อ่วมมาตรฐานบัญชี IAS 19 “กรุงไทย” บันทึกค่าใช้จ่ายพนักงานจนเกษียณ 8,000 ล้านบาท เงินกองทุนลด 0.7%
นางกิตติยา โตธนะเกษม รองกรรมการผู้จัดการอาวุโส ธนาคารกรุงไทย เปิดเผยว่า ในช่วงไตรมาสแรกปีนี้ธนาคารได้ลงบันทึกบัญชีตามมาตรฐานบัญชีใหม่ IAS 19 ซึ่งเป็นการบันทึกบัญชีในส่วนที่เกี่ยวกับผลประโยชน์ของพนักงานที่จะจ่ายในอนาคต ครอบคลุมค่าใช้จ่ายที่ธนาคารต้องให้กับพนักงานจนเกษียณจำนวนทั้งสิ้น 8,000 ล้านบาท จากจำนวนพนักงานทั้งหมดประมาณ 1.8 หมื่นคน โดยถือเป็นปีแรกที่มีการบังคับใช้
ผู้บริหารธนาคารกรุงไทยชี้แจงว่าในการบันทึกบัญชีใหม่ ธนาคารเลือกเกณฑ์คำนวณอายุพนักงานเกษียณที่ 60 ปี เนื่องจากเป็นองค์กรที่เป็นรัฐวิสาหกิจ ทำให้การลาออกของพนักงานในแต่ละปีมีจำนวนน้อยมากต่างจากธนาคารพาณิชย์ทั่วไปที่อาจคำนวณผลประโยชน์แค่อายุ 55 ปี จึงทำให้เงินที่ลงบันทึกเป็นจำนวนสูงมาก
นางกิตติยา กล่าวว่า ธนาคารเลือกลงบันทึกบัญชีใหม่เพียงครั้งเดียว โดยตามหลักการบัญชีจะไปอยู่ในส่วนกำไรสะสม แต่หากเลือกทยอยลงบันทึก ซึ่งตามกฎให้ทยอยลงได้ 5 ปี นับตั้งแต่ปีนี้จะเข้าไปอยู่ในส่วนงบกำไรขาดทุน
“ผลที่เกิดขึ้นทำให้เงินกองทุนต่อสินทรัพย์เสี่ยง (บีไอเอส) ในไตรมาสแรกของธนาคารลดลง 0.7% ซึ่งส่วนที่ลดอยู่ในเงินกองทุนขั้นที่ 1 เท่ากับว่าธนาคารต้องเร่งสร้างกำไรเพิ่มเพื่อชดเชยเงินกองทุนที่หายไป” นางกิตติยา ระบุ
อย่างไรก็ดี สาเหตุที่ธนาคารเลือกการตั้งสำรองครั้งเดียว เพราะธนาคารมีเงินกองทุนที่แข็งแกร่ง แต่หากธนาคารใดเป็นห่วงเรื่องเงินกองทุนก็จะใช้วิธีทยอยลงบันทึก
นางกิตติยา กล่าวว่า การลงบันทึกบัญชีในคราวเดียวจะทำให้ตั้งแต่ปี 2555 เป็นต้นไป ธนาคารจะลงบันทึกน้อยลงเหลือปีละ 600700 ล้านบาท เป็นการคำนวณเฉพาะส่วนพนักงานที่เข้ามาใหม่ โดยจะทยอยสำรองเป็นรายไตรมาส
ทั้งนี้ การบันทึกบัญชีใหม่ IAS 19 ไม่ได้นับรวมโบนัสที่คาดว่าจะต้องจ่ายให้พนักงาน แต่ต้องคำนวณเงินที่ต้องจ่ายให้พนักงานเมื่ออายุครบ 60 ปี ซึ่งจะให้ 10 เท่าของเงินเดือนรวมอยู่ในนี้ด้วย จึงถือเป็นการลงบันทึกบัญชีใหม่ที่มีขนาดวงเงินที่ต้องใช้มากที่สุด
นายบุญทักษ์ หวังเจริญ ประธานเจ้าหน้าที่บริหาร ธนาคารทหารไทย กล่าวว่า ธนาคารเลือกบันทึกผลประโยชน์พนักงานตามมาตรฐานบัญชี IAS 19 แบบครั้งเดียวในไตรมาสแรกที่ผ่านมาจำนวน 1,584 ล้านบาท ทำให้ค่าใช้จ่ายพนักงานเพิ่มขึ้นจํานวน 184 ล้านบาท หรือ 13.1% ซึ่งจะทำให้ปีต่อไปการบันทึกบัญชี IAS 19 จะลดน้อยลง โดยเงินส่วนนี้ได้หักจากกำไรปีก่อน 3,200 ล้านบาท ออกมาทำเพียงครั้งเดียว